**Obraćanje potpredsjednika Vlade Crne Gore i ministra poljoprivrede i ruralnog razvoja Milutina Simovića na III sjednici Savjeta za zaštitu životinja**

Berane, 31. avgust 2018. godine

Hvala na pozivu da prisustvujem trećoj sjednici Savjeta za zaštitu životinja,

Hvala predsjednicima opština koji svojim prisustvom pokazuju odnos važnosti naše današnje teme,

Hvala i prisutnim predstavnicima ostalih opština, što takođe cijenim kao izraz spremnosti tih opština da odgovore svojim obavezama u rješavanju problema iz ove oblasti,

Na zajedničku, efikasnu i konkretnu akciju pozivaju nas ožiljci, stres i suze izazvani napadima pasa:

* Četvorogodišnje djevojčice iz Mojkovca jula ove godine,
* Dječaka iz Ulice Mitra Bakića u Podgorici jula ove godine,
* Troje djece i jedne odrasle osobe za samo sedam dana u junu u Budvi,
* Četvorogodišnje djevojčice iz sela Ponari u Podgorici aprila ove godine,

Kao i brojni drugi slučajevi širom Crne Gore, poput onoga iz jula 2014. koji se desio ovdje u centru Berana, u ulici 13. jula, kada je pas lutalica napao petogodišnju djevojčicu.

Sa druge strane, slučajevi trovanja životinja, kakav smo imali prije dva dana u Tivtu, predstavljaju krivično djelo "mučenje i ubijanje životinja", ali mogu i predstavljati i krivično djelo "izazivanje opšte opasnosti", zbog činjenice da je otrov rasut po javnim površinama kojima se kreće veliki broj ljudi, pogotovo djece. Ovakvi i slični primjeri nezakonitog i nehumanog odnosa prema životinjama su brojni i u drugim opštinama.

Opominju česte slike čopora lutalica, jednako i u urbanim kvartovima naših gradova i na njihovoj periferiji. Opominju i slike gdje zbog neodgovornih vlasnika opasni psi slobodno šetaju dječijim igralištima ili parkovskim šetalištima.

I zbog toga smo danas ovdje svi zajedno – Vlada, lokalne samouprave, veterinarska struka, civilni sektor i šaljemo poruku spremnosti da partnerski, ozbiljno i osmišljeno pristupimo rješavanju ovih problema. Partnerski prihvatajući ovo kao zajedničke probleme, a zaboravljajući praksu u kojoj su se energija i vrijeme trošili u traganju za nadležnostima i bježalo od odgovornosti i nadležnosti.

Suočavajući se sa ovim problemima i svojim odgovornostima, Vlada je preduzela brojne konkretne aktivnosti:

* 24. maja ove godine formirala Savjet za zaštitu životinja. Savjet u kojem su stručne, odgovorne i posvećene osobe, koje dolaze iz nadležnih državnih institucija, veterinarske struke i civilnog sektora.
* Već smo pripremili podzakonski akt koji uređuje oblast identifikacije i registracije kućnih ljubimaca i biće objavljen ovih dana.
* Već smo obezbijedili finansijska sredstva i pripremili dokumentaciju za nabavku u cilju nadogradnje postojeće centralne baze životinja u cilju centralnog evidentiranja pasa.
* Već smo dali sugestiju da se u Programu mjera obavezne zdravstvene zaštite životinja planiraju sredstva za nabavku čipova, vakcina i vakcinaciju protiv bjesnila.
* Obezbijedili smo 100.000 eura za nevladine organizacije za podršku projektima izgradnje skloništa i brojanje pasa lutalica i danas će biti dodijeljena rješenja tim nevladinim organizacijama.
* Radimo na Strategiji za napuštene pse i obezbijedili smo podršku iz IPA fondova.
* Već je uspostavljena komunikacija i saradnja sa Međunarodnom organizacijom za zdravlje životinja (OIE).

Pored ključnih razloga o kojima sam govorio na početku mog obraćanja, brojni su i drugi za hitnu akciju sa lokalnog nivoa:

* Za sada samo osam opština ima izgrađena skloništa,
* Stanje i način upravljanja i u tom malom broju skloništa nije ni na približno dobrom nivou,
* Za samo godinu ipo dana, opštine su izdvojile oko 500.000 eura za nadoknadu građanima zbog posljedica napada pasa lutalica,
* Mali broj opština je usvojio odluku o uslovima i načinu držanja kućnih ljubimaca i načinu postupanja sa napuštenim kućnim ljubimcima.

I zbog svega ovoga, još jednom želim da vas pozovem na zajednički pristup u rješavanju ovog problema kako bi zajednički došli do sistemskih i trajnih rješenja, a uvažavajući ono što su uporedna iskustva brojnih razvijenih država. U ovakvom pristupu neophodna je komunikacija i edukacija vlasnika životinja, a u konačnom biće neophodna i pooštrena kaznena politika nakon svega urađenog prema neodgovornim pojedincima.

Vjerujem da ćemo ovom zadatku svi zajedno odgovoriti.